علمت “كود” ان عبد الاله بنكيران رئيس الحكومة السابق الامين العام السابق لحزب العدالة والتنمية ضد فكرة انعقاد المجلس الوطني لحزبو يوم الاحد المقبل 27 دجنبر 2020. هاد الاجتماع كان دعا ليه المجلس الوطني للحزب وامانتو العامة بجوج. وتبرر بان هاد الدورة الاستثنائية “تندرج في سياق مناقشة آداء الحزب بخصوص التطورات السياسية المرتبطة بقضية الوحدة الترابية للمملكة ومغربية الصحراء، وكذا مستجدات القضية الفلسطينية”. بنكيران وفق مصدر مقرب منو ل”كود” وجه طلب شفهي ادريس الازمي الادريسي رئيس المجلس الوطني فهاد الخصوص وطلب منو عدم عقدو. ودابا اكيد الازمي غادي يتشاور مع الامين العام ويبثو فالطلب. بنكيران وفق مصدر “كود” بانت ليه باللي “الظروف ماشي مجتمعة” لعقدو وباللي “ماشي هادا وقتو” وباللي حتى ولو ما دارش برأيو راه “ما غاديش يحضر ليه”. الرجل القوي فالحزب واخا تعرض لضربات من ناسو اللي شادينو دابا٬ كيشوف انو خاص اولا “الضباب يتبدد” بخصوص تبعات موضوع عودة العلاقات المغربية الاسرائيلية وتوقيع المغرب من خلال رئيس الحكومة اللي هو الامين العام لحزب العدالة والتنمية: العثماني٬ على اتفاق ثلاثي مغربي امريكي اسرائيلي. بنكيران كان دافع على العثماني اللي هاجموه شي ناس منو واللي طالبو بابعادو عن تسيير الحزب واسناد المهمة لسليمان العمراني. رئيس الحكومة السابق شاف باللي الامور بردات بعد كلمتو وباللي خاص الوقت عوض اجتماع فوضعية فشي شكل تقدر تعطي قرارات فشي شكل. 
انفراد. بنكيران ضد انعقاد المجلس الوطني للحزب. طلب من الازمي باش ما يتعقدش وحتى لا ما خداوش برأيو ما غاديش يحضر ليه و”كود” تنشر السبب